Prop. 2 L

(2014–2015)
Proposisjon til Stortinget (forslag til lovvedtak)

Oppheving av lov om forbud mot profesjonell boksing

Tilråding fra Kulturdepartementet 3. oktober 2014, godkjent i statsråd samme dag. (Regjeringen Solberg)

Dokumentet på regjeringen.no

1 Proposisjonens hovedinnhold

I denne proposisjonen legger Kulturdepartementet fram forslag til oppheving av lov 12. juni 1981 nr. 68 om forbud mot profesjonell boksing (proffbokseloven).

En oppheving av proffbokseloven vil innebære at proffboksing bare blir regulert av lov 15. juni 2001 nr. 73 om organisert kampaktivitet som tillater knockout (knockoutloven) og tilhørende forskrift av 31. august 2001 nr. 1013 om sikkerhetsbestemmelser til loven (knockoutforskriften). All kampaktivitet der knockout er tillatt vil da være regulert av én og samme lov.

2 Bakgrunnen for lovforslaget

Regjeringen ønsker å legge til rette for at profesjonell boksing kan utøves i Norge innenfor samme regelverk som annen organisert kampaktivitet som tillater knockout. Tilrettelegging for profesjonell boksing i Norge forutsetter at proffbokseloven oppheves. Proffbokseloven fastsetter at deltakelse i konkurranse, oppvisnings- eller treningskamp i profesjonell boksing er forbudt.

Profesjonell boksing er en organisert kampaktivitet som tillater knockout. Kulturdepartementet nedsatte 15. november 2012 et utvalg som vurderte muligheten for en eventuell samordning av proffbokseloven og knockoutloven. Utvalget vurderte ikke om proffboksing bør tillates.

Utvalget slo fast at profesjonell boksing vil reguleres av knockoutloven og den tilhørende knockoutforskriften, dersom proffbokseloven oppheves. Utvalget anså det hensiktsmessig å la all kampaktivitet, herunder profesjonell boksing, reguleres av én og samme lov. En slik samordning vil være klargjørende, medføre forenkling og sikre likebehandling av ulike kampaktiviteter som tillater knockout, uavhengig av hvordan aktiviteten benevnes.

Begrepet «kampaktivitet som tillater knockout» er et klart definert begrep, i motsetning til begrepet «profesjonell boksing». Det er utvalgets vurdering at skillet mellom amatør- og proffidrett ikke har samme relevans i dag. Det forhold at det ikke er entydig hvilke aktiviteter som faller inn under begrepet «profesjonell boksing», er etter utvalgets vurdering et selvstendig argument for å oppheve proffbokseloven.

En opphevelse av proffbokseloven vil ikke alene legge til rette for utøvelse av profesjonell boksing i Norge. I henhold til knockoutforskriften, vil de som ønsker å arrangere organisert konkurranse, oppvisnings- eller treningskamp i profesjonell boksing måtte søke om godkjenning. Slik godkjenning kan gis dersom aktiviteten oppfyller forskriftens sikkerhetsbestemmelser. Bestemmelsene skal redusere skaderisikoen ved kampaktiviteten.

I høringsbrev datert 9. april 2014 la Kulturdepartementet fram forslag både om oppheving av proffbokseloven, og om endringer i sikkerhetsbestemmelsene i knockoutforskriften.

3 Gjeldende rett

3.1 Lov 12. juni 1981 nr. 68 om forbud mot profesjonell boksing

Proffbokseloven fastsetter at deltakelse i konkurranse, oppvisnings- eller treningskamp i profesjonell boksing er forbudt. Likeledes er det forbudt å arrangere, gi økonomisk støtte eller stille lokaler til rådighet for profesjonell boksing. Det er også forbudt, i egenskap av manager, å inngå avtale eller medvirke til inngåelse av avtale om profesjonell boksekamp. Det er heller ikke tillatt å gjøre tjeneste som dommer eller sekundant. Den som forsettelig bryter loven kan straffes med bøter eller fengsel i inntil tre måneder. Loven definerer ikke begrepene «boksing» og «profesjonell». Loven gjelder i Norge, herunder Svalbard.

Proffbokseloven ble vedtatt på grunn av boksingens medisinske skadevirkninger for utøverne, herunder risikoen for akutte og permanente hjerneskader, samt risikoen for død. For det andre ble det lagt til grunn at det gjør seg gjeldende «usunne økonomiske interesser» ved profesjonell boksing.

Mens profesjonell boksing er forbudt ved egen lov, er alle andre kampaktiviteter som tillater knockout regulert gjennom knockoutloven.

Uorganisert kampaktivitet faller utenfor lovreguleringen, men vil kunne rammes av straffeloven.

3.2 Lov 15. juni 2001 nr. 73 om organisert kampaktivitet som tillater knockout (knockoutloven) og tilhørende forskrift av 31. august 2001 nr. 1013 om sikkerhetsbestemmelser til loven (knockoutforskriften)

All kampaktivitet som tillater knockout er regulert gjennom knockoutloven og tilhørende forskrift til loven. Med knockout menes at en deltaker må avbryte kampaktiviteten på grunn av støt mot hodet.

Knockoutloven fastsetter at organisert konkurranse, oppvisnings- eller treningskamp der knockout er tillatt bare kan finne sted etter godkjenning av Kongen. I vurderingen av om godkjenning skal gis, skal det blant annet legges vekt på om kampaktiviteten i tilstrekkelig grad tar hensyn til utøvernes helse og sikkerhet. Med hjemmel i loven er det i knockoutforskriften fastsatt sikkerhetsbestemmelser som de godkjente aktivitetene må følge. Sikkerhetsbestemmelsene skal redusere skaderisikoen ved kampaktiviteten.

I henhold til forskriftens § 1, har Kulturdepartementet oppnevnt en godkjenningsnemnd til å behandle søknader om godkjenning av kampaktiviteter som tillater knockout. Nemnda kan på bakgrunn av søknad gi godkjenning dersom kampaktiviteten utøves i overensstemmelse med sikkerhetsbestemmelsene. I dag er det fem kampaktiviteter som innehar slik godkjenning: olympisk boksing i regi av Norges Bokseforbund, karate, taekwondo, wushu sanshou og kickboxing.

4 Høringsprosessen

4.1 Høringen

Høringsnotat om oppheving av lov 12. juni 1981 nr. 68 om forbud mot profesjonell boksing, samt forslag til endring i forskrift av 31. august 2001 nr. 1013 om sikkerhetsbestemmelser til lov om organisert kampaktivitet som tillater knockout (knockoutforskriften) ble 9. april 2014 sendt på offentlig høring med frist 28. mai 2014. Notatet ble sendt til følgende instanser:

Barne-, likestillings- og inkluderingsdepartementet

Helse- og omsorgsdepartementet

Justis- og beredskapsdepartementet

Helsedirektoratet

Nasjonalt folkehelseinstitutt

Politidirektoratet

Politihøgskolen

Godkjenningsnemnda for organisert kampaktivitet som tillater knockout

Den norske legeforening

Det norske MMA-forbundet

Nasjonalt kunnskapssenter om vold og traumatisk stress

Norges Bokseforbund

Norges idrettsforbund og olympiske og paralympiske komité

Norges Kampsportforbund

Norges Kickboxing Forbund

Norges Profesjonelle Bokseforbund

Norsk forening for idrettsmedisin og fysisk aktivitet

Norske Idrettsutøveres Sentralorganisasjon

Norwegian Muay Thai Association

Departementet mottok 15 høringssvar. Av disse hadde følgende merknader:

Helsedirektoratet

Godkjenningsnemnda for organisert kampaktivitet som tillater knockout

Den norske legeforening

Norges Bokseforbund

Norges idrettsforbund og olympiske og paralympiske komité

Norges Kampsportforbund

Norges Kickboxing Forbund

Norges Profesjonelle Bokseforbund

Norsk forening for idrettsmedisin og fysisk aktivitet

1 privatperson

Følgende høringsinstanser har svart på høringsbrevet, men uttaler at de ikke har merknader til oppheving av proffbokseloven:

Barne-, likestillings- og inkluderingsdepartementet

Helse- og omsorgsdepartementet

Justis- og beredskapsdepartementet

Politidirektoratet

Antidoping Norge

4.2 Høringsinstansenes syn

Støtte til forslag om oppheving av proffbokseloven

Alle kampsportforbundene som har sendt inn høringsinnspill støtter forslaget om å oppheve proffbokseloven. De framhever at det nasjonale regelverket (knockoutloven med tilhørende forskrift) bør være i samsvar med de internasjonale reglene for de enkelte kampaktivitetene.

Norges Bokseforbund støtter forslaget om å oppheve proffbokseloven. Forbundet framhever at de til enhver tid må ha et nasjonalt regelverk som er i samsvar med regelverket til det internasjonale bokseforbundet AIBA. Når det gjelder bruken av hjelm, viser NBF til forskningsresultater publisert av AIBA hvor det framkommer at hjelmbruk øker sannsynligheten for knockout.

Norges Kampsportforbund begrunner sin støtte til oppheving av proffbokseloven med at Norge har en knockoutlov som skal regulere all kampsport og at det blir skjevhet med et eget forbud mot profesjonell boksing. Forbundet framhever samtidig at det nasjonale regelverket bør sikre likebehandling for de ulike kampaktivitetene når det gjelder muligheten for å arrangere internasjonale konkurranser i Norge.

Norges Kickboxingforbund støtter forslaget om å oppheve proffbokseloven og samordne regelverket gjennom knockoutloven. Ifølge forbundet gir knockoutloven en sikkerhet mot kampidretter og miljøer som trener og konkurrerer både i og utenfor Norge med varierende standard med hensyn til trening, sikkerhet og helse. Forbundet framhever samtidig betydningen av at det nasjonale regelverket bringes i samsvar med de internasjonale reglene for deres kampaktiviteter.

Norges profesjonelle bokseforbund støtter forslaget om oppheving av proffbokseloven. Forbundet framhever viktigheten av et nasjonalt regelverk som er i samsvar med det internasjonale regelverket.

Motstand mot departementets forslag

De medisinske fagmiljøene, Norges idrettsforbund og olympiske og paralympiske komité (NIF) og godkjenningsnemnda er alle kritiske til departementets forslag. De advarer mot å oppheve proffbokseloven i lys av de foreslåtte endringene i sikkerhetsbestemmelsene i knockoutforskriften.

Godkjenningsnemnda fraråder å oppheve proffbokseloven, med mindre profesjonell boksing blir regulert av knockoutforskriften slik den lyder i dag. Nemnda framhever at departementets forslag til endringer i forskriftens sikkerhetsbestemmelser samlet vil kunne øke risikoen for hodeskade betydelig.

NIF finner det vanskelig å støtte en oppheving av proffbokseloven før det foreligger et omforent lovverk som ivaretar helse og sikkerhet på en tilfredsstillende måte.

Helsedirektoratet ser ut fra et helsemessig synspunkt ingen argumenter for å åpne opp for profesjonell boksing i Norge. Direktoratet viser til en rekke nyere artikler om akutte og kroniske skader i forbindelse med profesjonell boksing.

Den norske legeforening mener primært at forbudet mot proffboksing bør opprettholdes. I følge Legeforeningen blir ikke hensynet til utøvernes helse og sikkerhet tilstrekkelig ivaretatt gjennom departementets forslag.

Norsk forening for idrettsmedisin og fysisk aktivitet anbefaler primært et totalforbud mot kampaktivitet som tillater knockout.

5 Departementets vurderinger

Departementet ønsker å legge til rette for at profesjonell boksing kan utøves i Norge innenfor samme regelverk som annen organisert kampaktivitet som tillater knockout. Tilrettelegging for profesjonell boksing i Norge forutsetter at proffbokseloven oppheves. Proffbokseloven fastsetter at deltakelse i konkurranse, oppvisnings- eller treningskamp i profesjonell boksing er forbudt.

Oppheving av proffbokseloven vil innebære at profesjonell boksing reguleres av knockoutloven og den tilhørende knockoutforskriften. Departementet anser det hensiktsmessig at all kampaktivitet, herunder profesjonell boksing, reguleres av én og samme lov. En slik samordning vil være klargjørende, medføre forenkling og sikre likebehandling av ulike kampaktiviteter som tillater knockout, uavhengig av hvordan aktiviteten benevnes.

Departementet er kjent med at profesjonell boksing, i likhet med andre idrettsgrener, medfører skaderisiko. Det er likevel departementets vurdering at skaderisikoen forbundet med profesjonell boksing ikke er et tilstrekkelig tungtveiende argument for å opprettholde et lovforbud. Forbudet har ingen konsekvenser for norske utøveres mulighet til å utøve idretten i utlandet. Intensjonen om å beskytte utøvernes helse gjennom forbudet blir derfor i begrenset grad ivaretatt i dag.

Departementet mener videre at det er riktig at utøvelse av profesjonell boksing skjer innenfor rammen av et enhetlig nasjonalt regelverk som ivaretar grunnleggende sikkerhetskrav til aktiviteten. Sikkerhetskravene vil ikke kunne fjerne skaderisikoen som knytter seg til aktiviteten. Innenfor de sikkerhetskrav som settes vil det være opp til den enkelte utøver å vurdere om man ønsker å utsette seg for de skaderisikoer som følger med aktiviteten.

En slik tilnærming ligger allerede til grunn for knockoutloven. Det vises her til Ot.prp. nr. 75 (2000–2001) Om lov om organisert kampaktivitet som tillater knockout, hvor det blant annet heter:

«Det er imidlertid grunnlag for å påpeke at sikkerhetsbestemmelsene kun reduserer risikoen for skade og på ingen måte eliminerer skaderisikoen ved de aktiviteter som gis godkjenning. Den enkelte som frivillig velger å ta del i slik aktivitet, må selv ta risikoen for skader som de blir påført.»

6 Økonomiske og administrative konsekvenser

Oppheving av lov om forbud mot profesjonell boksing medfører ikke økonomiske eller administrative konsekvenser av betydning.

Tilråding

Kulturdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om oppheving av lov om forbud mot profesjonell boksing.

Vi HARALD, Norges Konge,

stadfester:

Stortinget blir bedt om å gjøre vedtak til lov om oppheving av lov om forbud mot profesjonell boksing i samsvar med et vedlagt forslag.

Forslag
til lov om oppheving av lov om forbud mot profesjonell boksing

I

Lov 12. juni 1981 nr. 68 om forbud mot profesjonell boksing oppheves.

II

Loven trer i kraft straks.